رشک کہتا ہے کہ اس کا غیر سے اخلاص ہے، مرزا غالب غزلیں
رشک کہتا ہے کہ اس کا غیر سے اخلاص حیف 
عقل کہتی ہے کہ وہ بے مہر کس کا آشنا 
ذرہ ذرہ ساغر مے خانۂ نیرنگ ہے 
گردش مجنوں بہ چشمک‌ ہائے لیلیٰ آشنا 
شوق ہے ساماں طراز نازش ارباب عجز 
ذرہ صحرا دست گاہ و قطرہ دریا آشنا 
میں اور ایک آفت کا ٹکڑا وہ دل وحشی کہ ہے 
عافیت کا دشمن اور آوارگی کا آشنا 
شکوہ سنج رشک ہم دیگر نہ رہنا چاہیے 
میرا زانو مونس اور آئینہ تیرا آشنا 
کوہ کن نقاش یک تمثال شیریں تھا اسدؔ 
سنگ سے سر مار کر ہووے نہ پیدا آشنا 
خود پرستی سے رہے باہم دگر نا آشنا 
بیکسی میری شریک آئینہ تیرا آشنا 
آتش موئے دماغ شوق ہے تیرا تپاک 
ورنہ ہم کس کے ہیں اے داغ تمنا آشنا 
جوہر آئینہ جز رمز سر مژگاں نہیں 
آشنا کی ہم دگر سمجھے ہے ایما آشنا 
ربط یک شیرازۂ وحشت ہیں اجزائے بہار 
سبزہ بیگانہ صبا آوارہ گل نا آشنا 
بے دماغی شکوہ سنج رشک ہم دیگر نہیں 
یار تیرا جام مے خمیازہ میرا آشنا